**Природни и антропогени елементи на животната средина**

 Природни елементи на животната средина се: воздух, вода, почва, растителен и животински свет.

 ***Воздух***

 Воздухот е гасовита материја. Се состои од азот(78%), кислород(21%) и 1% се други материи-јаглероден диоксид, водород, хелиум, водена пареа и др. Воздухот е основа за опстанок на животот на Земјата.

Најважна состојка на воздухот за животот на Земјата е кислородот. Него го користат и растенијата и животните. Животните и човекот не можат да издржат без воздух повеќе од неколку минути. Растенијата, низ процесот на фотосинтеза, се најголеми производители на кислород, потоа алгите во водата и фотопланктоните.

Опасноста од намалување на кислородот во воздухот се гледа во уништувањето на шумите и во загадувањето на воздухот и на водите.

***Вода***

Водата е течна материја составена од водород и кислород-H2O(хемиска формула). Таа претставува составен елемент на животната средина, кој има големо значење за опстанокот на растителниот и на животинскиот свет. Водата е основа со која започнува животот и со која може да се одвива.

Водата на Земјата е присутна во атмосферата, во хидросферата и во литосферата. Најголеми количевства се застапени во хидросферата, односно во океаните, во морињата, во реките и во глечерите. Океаните и морињата зафаќаат две третини од површината на Земјата.

Човекот, како доминантно суштество на Земјата, освен за пиење(опстанок), ја користи водата и за разни други потреби во домаќинството, во индустријата, во енергетиката, за наводнување, за рекреација и слично. Така, човекот влијае негативно врз водата.

***Почва***

Почва претставува растресит дел на површината на Земјата. Таа е тенка покривка во цврста материја во чиј состав повеќе од 50% се разни материи. Остатокот го прават воздух, вода и разни остатоци од органски материи на растителниот и животинскиот свет.

Земјиштето е извор на енергија(фосилни горива), разни минерални материи неопходни за живите организми. Обработливата почва, како производна средина на разни растителни видови, е неопходна за опстанокот на човекот. Земјиштето е основа за изградба на разни објекти, живеалиште на разни растителни и животински видови и микроорганизми. Земјиштето е извор на најквалитетна вода за пиење.

***Растителен и животински свет***

Растителниот и животинскиот свет се динамични елементи од кои зависат опстанокот на нашата планета и развојот на човечката цивилизација. Разновидноста и распространетоста на растителниот и на животинскиот свет со едно име се нарекува биодиверзитет. Во него особено голема улога во збогатувањето на атмосферата со кислород и апсорбирањето на јаглерод диоксид имаат растенијата. Нивното влијание е големо и во регулирањето на водниот режим на копното. Биодиверзитетот за животинскиот свет воопшто, како и за човекот е важен за задоволување на потребите за храна, облека, работа, здравје и друго.

Антропогени елементи на животната средина се: население, населби и стопанство.

***Население***

Населението е еден од антропогените елементи на животната средина, кој, главно, го опфаќа населениот дел на Земјата, познат како екумена. Најважни елементи на населението од аспект на животната средина се:

* Бројот на анселението;
* Разместеноста на населението;
* Густината на населеност.

Бројот на населението влијае врз животната средина преку обемот на промените што ги прави човекот во природата. Односно: колку повеќе луѓе на еден простор толку повеќе потреби за преживување и опстанок, односно интервенциите на природата се многу поголеми, а голем дел од нив се со негативни последици. Бројот на населението во РМ постојано се зголемува. Неговата динамика е нешто побавна во последниот попис од 2002 година.

|  |  |
| --- | --- |
| Година | Жители |
| 1921 | 797 841 |
| 1931 | 937 643 |
| 1948 |  1 152 986 |
| 1953 |  1 304 514 |
| 1961 |  1 406 003 |
| 1971 |  1 647 308 |
| 1981 |  1 909 136 |
| 1991 |  2 033 964 |
| 2001 |  2 022 547 |
| 2002 |  2 042 316 |

 *Табела:*Динамика на населението во РМ низ пописите

 Разместеноста на населението и бројот на населението порано биле помали. Населението било разместено на помал простор. Но, разместеноста не е рамномерна. Има територии со многу голема густина на населеност. Најгусто населени делови во РМ се плодните котлини, во кои условите за живот на луѓето и за развиток на стопанството се најповолни. Меѓу нив, особено се истакнуваат Скопскиот, Полошкиот и Кумановскиот регион, а најретко населени се регионите на Мариово, Порече и Козјачијата.

***Населби***

Населбите се места со постојана или повремена концентрација на луѓе, во кои се одвиваат производни, културни и други дејности, нивниот општествен и личен живот. Населбите се центри на производство и потрошувачка на материјални производи и центри во кои се врши репродукција на населението. Населбите се делат на две основни категории: селски и градски.

 Во населбите се спроведуваат спроведуват разни општествено-производни односи. Во селата населението претежно се занимава со примарни производни дејности: земјоделство, сточарство, шумарство, а во градовите со голем број на население се вршат секундарни и други дејности, како: индустрија, сообраќај, трговија, здравство, образование итн.

 Со напредокот на техниката и технологијата бројот на населението во градовите постојано се зголемува. Во РМ градови со најголем број на анселение се: Скопје, Битола, Прилеп, Тетово и Куманово. Градовите, како елемент на животната средина, со процесите на урбанизација и индустријализација имаат големо влијание врз нарушувањето на природните одлики на околната животна средина.

 ***Стопанство***

Човекот во функција на својата егзистенција развива активности за обезбедување разни материјални производи - храна, облека, технологии и друго. Во тој процес тој произведува и преработува разни суровини. Дел од нив се користат непосредно(плодовите на природата), а дел се преработуваат. Задоволувањето на своите потреби човекот го остварува преку разнистопански гранки: примарни дејности(земјоделство, сточарство, шумарство, лов и риболов); секундарни дејности(индустрија, енергетика, градежништво, занаетчиство); Терцијарни дејност(сообраќај, трговија, угостителство, образование, здравство).

Речник на поими:

**Деградација на животната средина-**нарушување на природните карактеристики на воздухот, водата, земјиштето, растителниот и животинскиот свет со разни активности предизвикани со природни или антропогени процеси.

**Загадување на животната средина-**емисија на разни гасовити, течни и цврсти материи во природата.

**Загрозување на животната средина-**уништување на растителните и на животинските видови.

**Заштита на животната средина-**спречување на процесите на загадување и деградирање на природните карактеристики на воздухот, водата, земјиштето, растителниот и животинскиот свет.

Прашања:

1.Кои се природни, а кои се антропогени елементи на животната средина?

2.Која состојка на воздухот има суштински значење за живиот свет?

3.Со кои активности човекот го уништува кислородот?

4.Што се почви и зошто се важни?

5.Истражи што се фосилни горива и наброј неколку.

6.Што се почви и зошто се важни?

7.Како се нарекуваат со заедничко име растителниот и животинскиот свет?

8.За што му служат растителниот и животинскиот свет на човекот?

9.Што е екумена?

10.Како влијае стопанството врз животната средина?